Tampereelle tuotiin kokonainen raitiovaunu – helsinkiläisten lahja kunnostetaan kahvilaksi Keskustorille

Helsingin kaupungin liikenneliikelaitos HKL on lahjoittanut Tampereen kaupungille käytöstä poistetun raitiovaunun. Se saapui Tampereelle perjantaina iltapäivällä. Vaunu siirrettiin Tampereella väliaikaiseen säilytyspaikkaan vanhaan halliin Hatanpään sairaalan lähelle. –Juuri vähän aikaa sitten laitettiin hallin ovet kiinni. Matka meni ilmeisesti ihan hyvin, ei ainakaan ollut puhetta, että matkalla olisi ollut ongelmia, kertoo vaunua vastaanottamassa ollut raitiotien kehitysohjelman projektipäällikkö Antti Haukka noin kello 17.15 perjantaina. Tarina raitiovaunun saapumisen taustalla on se, että samaan aikaan kun Tampereella pohdittiin nopeita keinoja Keskustorin elävöittämiseksi, tuli tieto, että HKL on luovuttamassa vanhoja raitiovaunuja, jos niille keksitään hyvää käyttöä. Yhden vaunun kunnostaminen kahvilakäyttöön Tampereelle sopi Helsingille, ja sen seurauksena vaunu nyt matkasi Tampereelle. Raitiovaunu on valmistettu vuonna 1974 Valmetin tehtaalla Tampereen Härmälässä. –Tämä on eräänlainen vaunun kotiinpaluu. Vaunu on luovutettu Tampereen kaupungin omaisuudeksi yhteisellä sopimuksella Helsingin kanssa, Haukka kertoo. Ensi vuoden puolella vaunu kunnostetaan kahvilakäyttöön. Vielä ei ole tarkkaa suunnitelmaa siitä, millainen vaunusta tulee. Haukka arvioi, että ainakin sen väri vaihtuu Helsingin keltavihreästä joksikin muuksi. –Väri tulee muuttumaan, mutta ei siitä varmaan tule myöskään meidän tulevien raitiovaunujemme mukaisesti punainen. Sitä ei haluta sekoittaa niihin, koska tämä on eri tarina ja kyseessä on vanha vaunu, Haukka sanoo. Vanhan kirkon aukiolle kesällä Viiden tähden keskusta -kehitysohjelman hankekehityspäällikkö Minna Seppänen kertoo, että vaunu sijoitetaan kesällä Keskustorille Aleksis Kiven kadun varteen vanhan kirkon aukiolle kohtaan, jossa on nyt henkilöautojen pysäköintiä. Vaunun nokka osoittaa kohti Hämeenkatua. Kahvilayrittäjä kilpailutetaan alkuvuodesta yhdessä Tampere tunnetuksi ry:n ja raitiotien kehitysohjelman kanssa. –Tämä on yksi nopea toimenpide keskustan länsipuolen elävöittämiseksi, Seppänen sanoo. Vaunu kunnostetaan kahvilatoimintaan soveltuvaksi ennen kesää. Kahvilan edustalle on tulossa terassi. Päivitys 21.12. kello 17.44: Lisätty Antti Haukan kommentit. Lue lisää: Raitiotie rakennetaan Tampereelle – Tämä kaikki tiedetään ratikkahankkeesta